Gagnsæi í rekstri fyrirtækja sem ekki eru skráð á markað verður aukið . Þetta kemur fram í tilkynningu frá ríkisstjórninni en þetta var ákveðið á fundi hennar í morgun . Aðgerðirnar sem kynntar eru meðal annars til að bregðast við umfjöllun um starfsemi Samherja á vesturströnd Afríku . Í tilkynningunni segir að undirbúningur sé hafinn að vinnslu lagafrumvarps um upplýsingu hlutfallslega stórra fyrirtækja sem geta haft kerfislæg áhrif í efnahagslífi landsins . Til athugunar er að gera ríkari kröfur til þeirra um upplýsingar um rekstur , efnahag og góða stjórnarhætti . Við vinnuna verður höfð hliðsjón af kröfum sem gerðar eru til fyrirtækja skráðar á markað í kauphöllum . Þessu til viðbótar hefur sjávarútvegs - og landbúnaðarráðherra óskað eftir því að kannað verði hvort gera þurfi enn ríkari kröfur til fyrirtækja sem starfa í sjávarútvegi , þá sérstaklega þegar um er að ræða stórar útgerðir . „ Sjávarútvegs - og landbúnaðarráðherra mun hafa frumkvæði að því að Alþjóðamatvælastofnunin ( FAO ) vinni úttekt á viðskiptaháttum útgerða sem stunda veiðar og eiga í viðskiptum með aflaheimildir þ. á m. í þróunarlöndum . Á grundvelli úttektarinnar vinni FAO tillögur til úrbóta í samvinnu við aðrar alþjóðlegar stofnanir sem vinna að heilbrigðum viðskiptaháttum , gegn spillingu , mútum og peningaþvætti , “ segir í tilkynningunni . Þá verður endurskoðun á skilgreiningu á tengdum aðilum í sjávarútvegi líklega lokið fyrir áramót . Nefnd sem var skipuð í mars á að skila tillögum fyrir 1. janúar en hún mun einnig leggja til breytingar á eftirliti með fiskveiðum og vigtun sjávarafla . Í tilkynningunni kemur fram að utanríkisráðuneytinu og sendiskrifstofur hafi ekki fengið teljandi fyrirspurnir vegna framgöngu Samherja . Viðbragðsáætlun sé hins vegar í vinnslu með tilliti til mögulegs orðsporshnekkis . „ Á ríkisstjórnarfundinum fór forsætisráðherra yfir þau umbótaverkefni sem hafa verið í vinnslu eða eru í mótun í forsætisráðuneytinu um aukið gagnsæi og traust , þ. á m. breytingar á upplýsingalögum , frumvarp til laga um vernd uppljóstrara og fyrirhugað frumvarp forsætisráðherra um varnir gegn hagsmunaárekstrum . Þá fór dómsmálaráðherra yfir löggjöf , alþjóðasamninga og þau atriði sem unnið hefur verið að og varða mútubrot og peningaþvætti . Þá verður hugað sérstaklega að fjármögnun rannsóknar héraðssaksóknara í tengslum við rannsókn embættisins á Samherjamálinu , “ segir í tilkynningunni . Skattrannsóknarstjóri mun einnig fá auknar fjárveitingar vegna málsins .